สังคมข่าวหุ้น
ดัชนีหุ้นไทยปิดตลาด 1,824.06 จุด เพิ่มขึ้น 2.72 จุด มูลค่าซื้อขาย 59,793 ล้านบาท จับตางบการเงิน SCC และ PTTEP ที่จะออกมาภายในสัปดาห์นี้ ส่วนทิศทางวันนี้ตลาดหุ้นไทย มีโอกาสแกว่ง Sideway ถึง Sideway Down ประเมินแนวรับ 1,810-1,800 จุด แนวต้าน 1,830 จุด..
23 ม.ค. 2561

เล็กเซียวหงส์
 *…ดัชนีหุ้นไทยปิดตลาด 1,824.06 จุด เพิ่มขึ้น 2.72 จุด มูลค่าซื้อขาย 59,793 ล้านบาท จับตางบการเงิน SCC และ PTTEP ที่จะออกมาภายในสัปดาห์นี้ ส่วนทิศทางวันนี้ตลาดหุ้นไทย มีโอกาสแกว่ง Sideway ถึง Sideway Down ประเมินแนวรับ 1,810-1,800 จุด แนวต้าน 1,830 จุด...
*…GULF-WHAUP ร่วมกันแตกไลน์ธุรกิจใหม่ ล่าสุดดึงบริษัทร่วมทุน MITSUI-TOKYO GAS เข้าร่วมทำธุรกิจจัดจำหน่ายก๊าซในนิคมอุตสาหกรรม ถือเป็นธุรกิจนอกไลน์เดิมที่น่าสนใจ..ที่สำคัญธุรกิจนี้มีฐานลูกค้านิคมอุตสาหกรรมเหมราชอีสเทิร์นซีบอร์ด 2 และนิคมอุตสาหกรรมเหมราชอีสเทิร์นซีบอร์ด 4 รองรับไว้อยู่แล้ว…
*…SCB ประกาศ SCB Vision 2020 เดินหน้าปรับทัพองค์กร ด้วยกลยุทธ์ Going Upside Down : กลับหัวตีลังกา ก้าวสู่ The Most Admired Bank : ธนาคารที่น่าชื่นชมที่สุด แต่สิ่งที่ต้องแลกก็คือ การปรับลดจำนวนสาขาจาก 1,600 สาขาทั่วประเทศ เหลือเพียง 400 สาขา พร้อมปรับลดพนักงานจาก 27,000 คน ให้เหลือ 15,000 คน เพื่อกระชับองค์กรให้สลิมยิ่งขึ้น นั่นหมายถึง SCB มีกำไรมากขึ้นด้วย…
*…KTB ฝีแตกจนได้ว่ากันว่า “โนวา สตีล” พ่นพิษ ทำให้ KTB ต้องตั้งสำรองฯไตรมาส 4/2560 บานเบอะเกือบ 4,000 ล้านบาท แต่เห็นข้อพิรุธบางอย่าง เมื่อเข้าไปส่องดูงบการเงิน “โนวา สตีล” (ลูกค้ารายใหญ่) ที่แจ้งกระทรวงพาณิชย์ พบว่า “มีหนี้สินล้นพ้นตัว” และส่วนผู้ถือหุ้นติดลบ 500 ล้านบาท ตั้งแต่ปี 2559 จริงๆ มันต้องตั้งสำรองฯตั้งต้นปี 2560 ไปแล้ว..แต่เหตุไฉน KTB เลี้ยงไข้หนี้ก้อนนี้มานานจัง..!? อดคิดไม่ได้ว่า “มีเงื่อนงำ” อะไรหรือไม่…
*…FSMART เป็นหุ้นตัวแรก ที่แว่บเข้ามาในหัวหลังเห็นข่าว SCB ประกาศปรับลดสาขามากถึง 1,000 แห่ง นั่นหมายถึงโอกาสของ FSMART มาแล้ว นั่นหมายถึงการทำธุรกรรมทางการเงินของลูกค้ารายย่อยของแบงก์ จะหันมาใช้บริการ “ตู้บุญเติม” มากยิ่งขึ้น..จึงต้องจับตาหุ้นตัวนี้อย่างใกล้ชิดเลย…
*…THAI รักคุณ (ตัวเอง) เท่าฟ้า ปัญหาเรื่องแผนฟื้นฟูธุรกิจไม่ก้าวหน้า…ทำให้ “ไพรินทร์ ชูโชติถาวร” รัฐมนตรีช่วยคมนาคม สั่งโละทิ้งแผนฟื้นฟูธุรกิจให้หมด..แถมสั่งให้ผู้บริหารการบินไทย ไปดูโมเดลธุรกิจโลว์คอสต์ เพื่อมาประยุกต์ใช้กับการบินไทย เฮ้อ..!! แต่ปัญหาหนักอกการบินไทยอยู่ที่ “คนในองค์กร” นี่แหละ..แก้ไม่ได้ซะที…
*…BFIT งบปี 2560 ออกมาสวยหรูกำไร 233.38 ล้านบาท เพิ่มขึ้นกว่า 80% เทียบช่วงเดียวกันปีก่อนที่ทำได้ 128.66 ล้านบาท เป็นปัจจัยบวกต่อหุ้น BFIT แน่นอน วันนี้อาจได้เห็นปรากฏการณ์ Sell on Fact หลังราคาหุ้นแอบขึ้นมา 3 วันทำการแล้ว เช่นเดียวกับหุ้น SAWAD ที่แอบขึ้นมาพร้อมๆ กัน งานนี้ “ใครมีขึ้นมาให้ขายไป” ส่วนใครไม่มี “รอดักเก็บ” ช่วงราคาลงก็ดูโอเคนะ…
*…ปิดท้ายกันเช่นเคยกับข่าวหุ้นเจาะตลาดออนทีวี ผ่านสถานีโทรทัศน์สปริงนิวส์ดิจิ ทัลช่อง 19 เวลา 9.30-10.00 น. พบกันสดๆ กับ “มอร์นิ่งสตาร์ หุ้นดาวเด่น” ที่อัพเกรดตลาดหุ้นทั่วโลก เพื่อมองแนวโน้มตลาดหุ้นไทยภาคเช้า ดำเนินรายการโดย วิษณุ โชลิตกุล…..หากไม่จุใจอัพเดตตลาดทุนทุกวันจันทร์-ศุกร์กับ “ข่าวหุ้นทีวีออนไลน์” เปิดหัวกันด้วย Pre-Open Report  ช่วงเวลา 9.15 น. โดย อารียานันท์ สัทธรรมสกุล ตามด้วย Mid-Day Report  ช่วงเวลา 12.25 น. โดย บูรพา สงวนวงศ์ ปิดเกมท้ายตลาดด้วย Post Market Report ช่วงเวลา 17.30 น. โดย สุภชัย ปกป้อง แบบไลฟ์กันสดๆ ผ่าน www.facebook.com/ข่าวหุ้นธุรกิจ-Kaohoon หรือ www.kaohoon.com การันตีทุกโจทย์เรื่องหุ้น หาคำตอบได้ที่ข่าวหุ้นธุรกิจเท่านั้น